Kahtlemata süvendas seda tunnet teadmine, et viibin võõrana võõras linnas. Ka Tallinn võib novembriporis või märtsilörtsis olla üsna ebameeldiv koht - autode read pritsivad kitsastel kõnniteedel tihedaks massiks surutud jalakäijad üle pruunide pritsmetega, külm tuul puhub mere poolt piki tänavaid sisemaa suunas ning ükskõik, mis suunas parasjagu liikuda, tõmbab  tuul läbi kõikidest selga aetud vammustest. Kuid see on tavaline, harjumuspärane - ning nii nõmedalt kui see ka ei kõla, on see kodune, kuigi võib-olla vastikult kodune...